מקרא מבואר/פרקי בסיס/ספר במדבר/כח


פרק כח
פָּרָשַׁת הַמּוּסָפִים
ה' דִּבֵּר אֶל מֹשֶׁה וְאָמַר:
צַוֵּה אֶת בְּנֵי יִשְׂרָאֵל וְתֹאמַר לָהֶם: הַקְפִּידוּ לְהַקְרִיב לְפָנַי מַאֲכָל בִּזְמַנּוֹ – הַקָּרְבָּן הָעוֹלֶה בָּאֵשׁ לְנַחַת רוּחַ לְפָנַי.
וְתֹאמַר לָהֶם: זֶה הַקָּרְבַּן הָעוֹלֶה בָּאֵשׁ שֶׁתַּקְרִיבוּ לַה' – כְּבָשִׂים שֶׁגִּילָם עַד שָׁנָה לְלֹא מוּם, שְׁנַיִם בְּכָל יוֹם לְעוֹלָה תָּמִיד.
כֶּבֶשׂ אֶחָד תַּקְרִיב בַּבּוֹקֶר, וְאֶת הַכֶּבֶשׂ הַשֵּׁנִי תַּקְרִיב אַחַר הַצָּהֳרַיִם.
וְכַמּוּת שֶׁל עֲשִׂירִית אֵיפָה  סוֹלֶת לְמִנְחָה מְעֻרְבֶּבֶת בְּשֶׁמֶן כָּתוּשׁ בְּכַמּוּת שֶׁל רְבִיעִית הַהִין .
עוֹלָה שֶׁתֻּקְרַב תָּמִיד, כְּמוֹ שֶׁהֻקְרְבָה בְּהַר סִינַי, לְנַחַת רוּחַ – קָרְבָּן עוֹלֶה בָּאֵשׁ לַה'.
הַיַּיִן שֶׁמּוֹזְגִים אִתָּהּ יִהְיֶה בְּכַמּוּת שֶׁל רְבִיעִית הַהִין  לְכָל כֶּבֶשׂ, יִמְזְגוּ בַּמִּקְדָשׁ עַל הַמִּזְבֵּחַ יַיִן יָשָׁן לַה'.
וְאֶת הַכֶּבֶשׂ הַשֵּׁנִי תַּקְרִיב אַחַר הַצָּהֳרַיִם, וְתָבִיא אִתּוֹ מִנְחָה וְיַיִן כְּמוֹ בַּבּוֹקֶר, קָרְבָּן עוֹלֶה בָּאֵשׁ לְנַחַת רוּחַ לַה'.
וּבְיוֹם הַשַּׁבָּת תַּקְרִיבוּ שְׁנֵי כְּבָשִׂים שֶׁגִּילָם עַד שָׁנָה לְלֹא מוּם, וּשְׁתֵּי עֲשִׂירִיּוֹת הָאֵיפָה  שֶׁל סוֹלֶת מְעֻרְבֶּבֶת בְּשֶׁמֶן לְמִנְחָה, וְהַיַּיִן שֶׁלּוֹ.
עוֹלָה קְבוּעָה בְּכָל שַׁבָּת, נוֹסָף עַל הָעוֹלָה הַקְּבוּעָה תָּמִיד וּשְׁפִיכַת הַיַּיִן שֶׁלָּהּ.
וּבְרָאשֵׁי חָדְשֵׁיכֶם תַּקְרִיבוּ עוֹלָה לַה' – שְׁנֵי פָּרִים, אַיִל אֶחָד, וְשִׁבְעָה כְּבָשִׂים שֶׁגִּילָם עַד שָׁנָה לְלֹא מוּם.
וּשָׁלוֹשׁ עֲשִׂירִיּוֹת הָאֵיפָה  סוֹלֶת מְעֻרְבֶּבֶת בְּשֶׁמֶן לְכָל פָּר לְמִנְחָה, וּשְׁתֵּי עֲשִׂירִיּוֹת הָאֵיפָה  סוֹלֶת מְעֻרְבֶּבֶת בְּשֶׁמֶן לְכָל אַיִל לְמִנְחָה.
וַעֲשִׂירִית הָאֵיפָה  סוֹלֶת מְעֻרְבֶּבֶת בְּשֶׁמֶן לְכָל כֶּבֶשׂ לְמִנְחָה, עוֹלָה לְנַחַת רוּחַ, קָרְבָּן עוֹלֶה בָּאֵשׁ לַה'. 
וְהַיַּיִן לִמְזִיגָה אִתָּם: חֲצִי הִין יַיִן  יִהְיֶה לְכָל פָּר וּשְׁלִישׁ הִין  לְכָל אַיִל וּרְבִיעִית הִין  לְכָל כֶּבֶשׂ, זֹאת עוֹלַת כָּל חוֹדֶשׁ מֵחָדְשֵׁי הַשָּׁנָה.
וְתַיִשׁ אֶחָד לְקָרְבַּן חַטָּאת לַה' יֻקְרַב בְּנוֹסָף לָעוֹלָה שֶׁל קָרְבַּן הַתָּמִיד, עִם הַיַּיִן שֶׁאִתּוֹ.
וּבַחוֹדֶשׁ הָרִאשׁוֹן בַּיּוֹם הָאַרְבָּעָה עָשָׂר לַחוֹדֶשׁ – הַקְרָבַת קָרְבַּן פֶּסַח לַה'.
וּבַיּוֹם הַחֲמִשָּׁה עָשָׂר לַחוֹדֶשׁ הַזֶּה – חָג, שִׁבְעָה יָמִים יֹאכְלוּ מַצּוֹת.
בַּיּוֹם הָרִאשׁוֹן מְאוֹרָע קָדוֹשׁ – אַל תַּעֲשׂוּ שׁוּם מְלָאכָה שֶׁל עֲבוֹדָה.
וְתַקְרִיבוּ לָאֵשׁ קָרְבַּן עוֹלָה לַה' – שְׁנֵי פָּרִים וְאַיִל אֶחָד וְשִׁבְעָה כְּבָשִׂים שֶׁגִּילָם עַד שָׁנָה, לְלֹא מוּם כְּדֵי שֶׁיִּהְיוּ רְצוּיִים בְּעֵינֵי ה' עֲבוּרְכֶם.
וּמִנְחוֹתֵיהֶם סוֹלֶת מְעֻרְבֶּבֶת בְּשֶׁמֶן שָׁלוֹשׁ עֲשִׂירִיּוֹת הָאֵיפָה  לְכָל פָּר וּשְׁתֵּי עֲשִׂירִיּוֹת הָאֵיפָה  תַּעֲשׂוּ לְכָל אַיִל.
עֲשִׂירִית אֵיפָה אַחַת  תַּעֲשֶׂה לְכָל כֶּבֶשׂ לְשִׁבְעַת הַכְּבָשִׂים.
וְתַיִשׁ אֶחָד לְחַטָּאת לְכַפֵּר עֲלֵיכֶם.
תַּעֲשׂוּ אֶת אֵלֶּה נוֹסָף עַל עוֹלַת הַבּוֹקֶר – הָעוֹלָה שֶׁל קָרְבַּן הַתָּמִיד.
כָּךְ תַּעֲשׂוּ בְּכָל יוֹם בְּמֶשֶׁךְ שִׁבְעָה יָמִים, קָרְבָּן עוֹלֶה בָּאֵשׁ כְּמַאֲכָל לְנַחַת רוּחַ לַה', הוּא יֻקְרַב בְּנוֹסָף לָעוֹלָה שֶׁל קָרְבַּן הַתָּמִיד עִם שְׁפִיכַת הַיַּיִן שֶׁאִתּוֹ.
וּבַיּוֹם הַשְּׁבִיעִי יִהְיֶה לָכֶם מְאוֹרָע קָדוֹשׁ, אַל תַּעֲשׂוּ שׁוּם מְלָאכָה שֶׁל עֲבוֹדָה.
וּבְיוֹם הַבִּכּוּרִים כְּשֶׁתַּקְרִיבוּ מִנְחָה חֲדָשָׁה לַה' בְּסִיּוּם סְפִירַתְכֶם אֶת הַשָּׁבוּעוֹת יִהְיֶה לָכֶם מְאוֹרָע קָדוֹשׁ – אַל תַּעֲשׂוּ שׁוּם מְלָאכָה שֶׁל עֲבוֹדָה.
וְתַקְרִיבוּ עוֹלָה לְנַחַת רוּחַ לַה': שְׁנֵי פָּרִים בְּנֵי בָּקָר אַיִל אֶחָד וְשִׁבְעָה כְּבָשִׂים שֶׁגִּילָם עַד שָׁנָה.
וּמִנְחוֹתֵיהֶם: סוֹלֶת מְעֻרְבֶּבֶת בְּשֶׁמֶן, שָׁלוֹשׁ עֲשִׂירִיּוֹת הָאֵיפָה  לְכָל פָּר, וּשְׁתֵּי עֲשִׂירִיּוֹת הָאֵיפָה  לְכָל אַיִל.
עֲשִׂירִית אֵיפָה  לְכָל כֶּבֶשׂ לְשִׁבְעַת הַכְּבָשִׂים.
תַּיִשׁ אֶחָד לְכַפֵּר עֲלֵיכֶם.
כָּךְ תַּעֲשׂוּ בְּנוֹסָף לָעוֹלָה שֶׁל קָרְבַּן הַתָּמִיד וְהַיַּיִן שֶׁאִתָּהּ, הֵם יִהְיוּ לְלֹא מוּם כְּדֵי שֶׁיִּהְיוּ רְצוּיִים בְּעֵינֵי ה' עֲבוּרְכֶם, וְעִם הַיַּיִן שֶׁאִתָּם.
מקרא מבואר